text: РЕГЛАМЕНТ ЗА ИЗПЪЛНЕНИЕ (ЕС) 2015/220 НА КОМИСИЯТА
  от 3 февруари 2015 година
  за определяне на правила за прилагането на Регламент (ЕО) № 1217/2009 на Съвета относно създаване на система за събиране на счетоводна информация за доходите и икономическата дейност на земеделските стопанства в Европейския съюз
  ЕВРОПЕЙСКАТА КОМИСИЯ,
  като взе предвид Регламент (ЕО) № 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейския съюз (1), и по-специално член 5, параграф 1, първа алинея, член 5а, параграфи 2 и 4, член 5б, параграф 7, член 7, параграф 2, член 8, параграф 3, трета алинея и член 19, параграф 3 от него,
  като има предвид, че:
  (1)
  След влизането в сила на Договора от Лисабон Регламент (ЕО) №1217/2009 на Съвета бе изменен с Регламент (ЕС) № 1318/2013 на Европейския парламент и на Съвета (2) с цел да се приведе в съответствие с членове 290 и 291 от Договора за функционирането на Европейския съюз. За да се осигури действието на новата законодателна уредба, произтичаща от това привеждане в съответствие, някои правила следва да бъдат приети чрез делегирани актове и актове за изпълнение. Новите правила следва да заменят съществуващите правила, установени от Комисията за прилагане на Регламент (ЕО) № 1217/2009. Поради това е целесъобразно Регламент за изпълнение (ЕС) № 283/2012 на Комисията (3) и Регламент за изпълнение (ЕС) № 730/2013 на Комисията (4) да бъдат отменени.
  (2)
  В съответствие с член 5 от Регламент (ЕО) № 1217/2009 е необходимо да се установят прагове на икономическия размер. Тези прагове трябва да варират според държавите членки, а в някои случаи дори и според района по системата за земеделска счетоводна информация (СЗСИ), с цел да се вземат предвид техните различни селскостопански структури.
  (3)
  Член 5а от Регламент (ЕО) № 1217/2009 предвижда, че данните трябва да се събират въз основа на плана за подбор на отчетните стопанства (план за подбор). За целите на плана за подбор полето на изследване следва да се районира съобразно районите по СЗСИ, изброени в приложение I към Регламент (ЕО) № 1217/2009, и съобразно типовете земеделие и икономическите размери.
  (4)
  С цел да се осигури представителна извадка на отчетните стопанства за районираното поле на изследване, следва да се определи броят на отчетните стопанства по държави членки и по райони по СЗСИ.
  (5)
  Планът за подбор следва да се състави преди началото на съответната отчетна година, за да се даде възможност на Комисията да провери съдържанието му преди той да бъде използван за подбор на отчетните стопанства.
  (6)
  За да се постигнат целите, посочени в член 5б от Регламент (ЕО) № 1217/2009, който се прилага за целите на СЗСИ, следва да бъдат установени правила за прилагане на типологията на Съюза.
  (7)
  Типът земеделие и икономическият размер следва да се определят въз основа на икономически критерий. За тази цел е подходящо да се използва стандартната продукция, посочена в член 5б, параграф 2 от Регламент (ЕО) № 1217/2009. Стандартната продукция следва да се установи по продукти и в съответствие със списъка на характеристиките на изследванията на структурата на земеделските стопанства, установен в приложение III към Регламент (ЕО) № 1166/2008 на Европейския парламент и на Съвета (5). Във връзка с това следва да се установи съответствие между характеристиките на изследванията на структурата на земеделските стопанства и позициите на земеделския статистически отчет на СЗСИ.
  (8)
  Предвид растящото значение (от гледна точка на доходите) на доходоносни дейности, пряко свързани със стопанството, които са различни от селскостопанските му дейности, в типологията на Съюза следва да се включи класификационна променлива, отразяваща значението на такива дейности, пряко свързани със стопанството.
  (9)
  Освен това е необходимо да се установят някои правила за предаване на Комисията на стандартната продукция и данните, нужни за нейното изчисляване.
  (10)
  В Делегиран регламент (ЕС) № 1198/2014 на Комисията (6) се определят основните групи счетоводни данни, посочени в член 8 от Регламент (ЕО) № 1217/2009, и се установяват общи правила за събирането на такива данни. Типът, определението и представянето на счетоводната информация, събирана посредством земеделския статистически отчет, съставен с оглед надеждното определяне на доходите на земеделските стопанства, следва да бъдат единни, независимо от изследваните стопанства. Поради това е необходимо да се определят форматът и оформлението на земеделския статистически отчет, както и методите и крайните срокове за предаване на данните на Комисията. Данните, събрани чрез земеделския статистическия отчет, следва да отчитат също и реформата на общата селскостопанска политика от 2013 г.
  (11)
  Надлежно изготвените земеделски счетоводни отчети се предават своевременно на Комисията от определения от всяка държава членка орган за връзка съгласно член 7 от Регламент (ЕО) № 1217/2009, за да се гарантира единното и навременно управление на предоставените счетоводни данни. Процедурата по предоставяне на счетоводните данни на Комисията следва да стане практична и сигурна. Затова следва да се въведат разпоредби, позволяващи органът за връзка да предава съответната информация директно на Комисията посредством компютризираната система, създадена от Комисията за целите на посочения регламент, както и допълнителни разпоредби в тази връзка. Целесъобразно е сроковете за представянето на тези данни на Комисията да вземат предвид досегашния опит на държавите членки в това отношение.
  (12)
  Всеки статистически отчет, представен на Комисията, следва да бъде надлежно попълнен, за да се счита за допустим за изплащане на фиксираното възнаграждение.
  (13)
  В Регламент (ЕО) № 1217/2009 са определени ограничения за всяка държава членка по отношение на общия брой надлежно попълнени земеделски статистически отчети, отговарящи на условията за финансиране от Съюза. Следва да се предвиди известна гъвкавост по отношение на броя отчетни стопанства за всеки район по СЗСИ, стига да се спазва общият брой отчетни стопанства на съответната държава членка, както е предвидено в Регламент (ЕО) № 1217/2009.
  (14)
  В член 19 от Регламент (ЕО) № 1217/2009 е предвидено, че бюджетните кредити, които се включват в общия бюджет на Европейския съюз в раздела за Комисията, трябва да покриват общия размер на фиксираното възнаграждение, платимо на държавите членки за предаването на надлежно попълнени земеделски статистически отчети, предадени на Комисията в определения срок. Общият брой надлежно попълнени земеделски статистически отчети, за които се заплаща фиксирано възнаграждение, следва да не надвишава максималния брой на отчетните стопанства.
  (15)
  За да се допринесе за подобряване на процесите на управление на данните за отчетните земеделски стопанства, следва да се изплаща увеличено фиксирано възнаграждение на онези държави членки, които представят надлежно попълнените земеделски статистически отчети преди определения краен срок за подаване.
  (16)
  Тъй като мерките, предвидени в настоящия регламент, следва да се прилагат от отчетната 2015 година, настоящият регламент следва да се прилага от същата отчетна година.
  (17)
  Мерките, предвидени в настоящия регламент, са в съответствие със становището на Комитета за системата за земеделска счетоводна информация,
  ПРИЕ НАСТОЯЩИЯ РЕГЛАМЕНТ:
  ГЛАВА 1
  ПОЛЕ НА ИЗСЛЕДВАНЕ И ПЛАН ЗА ПОДБОР
  Член 1
  Праг на икономическия размер
  Праговете на икономическия размер, посочени в член 5, параграф 1, първа алинея от Регламент (ЕО) № 1217/2009, са определени в приложение I към настоящия регламент.
  Член 2
  Брой на отчетните стопанства
  Броят отчетни стопанства за държава членка и за район по системата за земеделска счетоводна информация (СЗСИ), както е посочено в член 5а, параграф 2 от Регламент (ЕО) № 1217/2009, е определен в приложение II към настоящия регламент.
  Член 3
  План за подбор
  1. Моделите и методите, свързани с формата и съдържанието на данните, посочени в член 5а, параграф 4 от Регламент (ЕО) № 1217/2009, са посочени в приложение III към настоящия регламент.
  2. Държавите членки уведомяват Комисията по електронен път за плана за подбор, споменат в член 5а, параграф 1 от Регламент (ЕО) № 1217/2009 и одобрен от националния комитет, посочен в член 6, параграф 2 от същия регламент, не по-късно от два месеца преди началото на отчетната година, за която се отнася.
  ГЛАВА 2
  ТИПОЛОГИЯ НА СЪЮЗА ЗА ЗЕМЕДЕЛСКИТЕ СТОПАНСТВА
  Член 4
  Специализации за специфични типове земеделие
  Методите за изчисляване на определени специализации за специфични типове земеделие, посочени в член 5б, параграф 3 от Регламент (ЕО) № 1217/2009, и тяхното съответствие с общите и основните типове земеделие, посочени в същия член, са определени в приложение IV към настоящия регламент.
  Член 5
  Икономически размер на стопанството
  Методът за изчисляване на икономическия размер на стопанството, посочен в член 5б, параграф 4 от Регламент (ЕО) № 1217/2009, и класовете икономически размери, посочени в член 5б, параграф 1 от същия регламент, са изброени в приложение V към настоящия регламент.
  Член 6
  Стандартна продукция и обща стандартна продукция
  1. Методът на изчисляване за определяне на стандартната продукция на всяка характеристика, както е посочено в член 5б, параграф 2 от Регламент (ЕО) № 1217/2009, и процедурите за събиране на съответните данни са определени в приложение VI към настоящия регламент.
  Стандартната продукция на различните характеристики на дадено стопанство, както е посочено в член 5б, параграф 2 от Регламент (ЕО) № 1217/2009, се определя за всяка географска единица, посочена в точка 2, буква б) от приложение VI към настоящия регламент и за всяка характеристика на културите и животните от изследването на структурата на стопанствата, посочено в приложение III към Регламент (ЕО) № 1166/2008.
  2. Общата стандартна продукция на стопанството се определя чрез умножаване на стандартната продукция на всяка характеристика на културите и животните по броя на съответните единици.
  Член 7
  Други доходоносни дейности, пряко свързани със стопанството
  Другите доходоносни дейности, пряко свързани със стопанството, посочени в член 5б, параграф 5 от Регламент (ЕО) № 1217/2009, са определени в част А от приложение VII към настоящия регламент. Тяхното значение се изразява като процентна група. Тези процентни групи са посочени в част В от приложение VII към настоящия регламент.
  Методът, по който се определя значението на другите доходоносни дейности по първия параграф, е посочен в части Б и В от приложение VII към настоящия регламент.
  Член 8
  Съобщаване на стандартната продукция и данни за нейното определяне
  1. Държавите членки предават на Комисията (Евростат) стандартната продукция и данните за определянето ѝ, както е посочено в член 5б, параграф 6 от Регламент (ЕО) № 1217/2009, за референтен период за година N преди 31 декември на година N + 3.
  2. За предаването на данните, посочени в параграф 1, държавите членки използват компютърните системи, предоставени за целта от Комисията (Евростат).
  ГЛАВА 3
  ЗЕМЕДЕЛСКИ СТАТИСТИЧЕСКИ ОТЧЕТ И ПРЕДАВАНЕ НА ДАННИТЕ НА КОМИСИЯТА
  Член 9
  Формат и оформление на земеделския статистически отчет
  Форматът и оформлението за представянето на счетоводните данни, посочени в член 8 от Регламент (ЕО) № 1217/2009, както и инструкциите, свързани с тях, са определени в приложение VIII към настоящия регламент.
  Член 10
  Методи и крайни срокове за предаването на данни на Комисията
  1. Земеделските статистически отчети се предават на Комисията от органа за връзка, посочен в член 7 от Регламент (ЕО) № 1217/2009, чрез компютризирана система за предаване и контрол, посочена в член 19, параграф 1, буква б) от Регламент (ЕО) № 1217/2009. Необходимата информация се обменя по електронен път въз основа на модели, предоставени на органа за връзка посредством тази система.
  2. Комитетът за системата за земеделска счетоводна информация уведомява държавите членки относно общите условия за изграждане на посочената в параграф 1 компютризирана система.
  3. Земеделските статистически отчети се предават на Комисията до 31 декември след края на съответната отчетна година.
  Държавите членки, които не са били в състояние да представят данните от земеделските статистически отчети за 2012 г. в срока, определен в първа алинея, могат да представят тези отчети на Комисията до три месеца след изтичането на посочения срок.
  4. Земеделските статистически отчети се считат за предадени на Комисията, когато счетоводните данни, посочени в член 9, са въведени в компютризираната система за предаване и контрол, посочена в параграф 1, последващите компютърни проверки са били извършени и органът за връзка е потвърдил, че данните са готови за въвеждане в системата.
  ГЛАВА 4
  ФИКСИРАНО ВЪЗНАГРАЖДЕНИЕ
  Член 11
  Надлежно попълнени земеделски статистически отчети
  За целите на член 19, параграф 1, буква а) от Регламент (ЕО) № 1217/2009, земеделският статистически отчет е надлежно попълнен, когато съдържанието му е фактически точно и счетоводните данни, съдържащи се в него, са регистрирани и представени в съответствие с формата и оформлението, установени в приложение VIII към настоящия регламент.
  Член 12
  Допустим брой на земеделските статистически отчети
  Както е посочено в член 5а, параграф 2 от Регламент (ЕО) № 1217/2009, общият брой надлежно попълнени и изпратени земеделски статистически отчети за всяка държава членка, които са допустими за плащане на фиксирано възнаграждение, не може да надвишава общия брой отчетни стопанства, определен за съответната държава членка в приложение II към настоящия регламент.
  Когато държавите членки имат повече от един район по СЗСИ, броят надлежно попълнени и изпратени в срок земеделски статистически отчети от даден район, за които се заплаща фиксирано възнаграждение, може да надвишава с до 20 % броя, определен за този район, при условие че общият брой надлежно попълнени и изпратени в срок земеделски статистически отчети от съответната държава членка не надвишава броя, определен за тази държава членка в приложение II към настоящия регламент.
  Член 13
  Изплащане на фиксираното възнаграждение
  Общият размер на фиксираното възнаграждение, посочено в член 19, параграф 1, буква а) от Регламент (ЕО) № 1217/2009, се изплаща на два транша:
  а)
  50 % от общата сума, изчислена въз основа на сумата, определена в член 14, първа алинея от настоящия регламент, се изплащат в началото на всяка отчетна година за броя на отчетните стопанства, посочен в приложение II към настоящия регламент;
  б)
  оставащата сума се изплаща, след като Комисията удостовери, че представените статистически отчети са надлежно попълнени.
  Останалата част от сумата, посочена в първа алинея, буква б) от настоящия член, се изчислява чрез умножаване на фиксираното възнаграждение за всеки земеделски статистически отчет, изчислено въз основа на член 14 от настоящия регламент, по броя на надлежно попълнените земеделски статистически отчети, които са допустими в съответствие с член 12 от настоящия регламент, и впоследствие изваждане на плащането, посочено в първа алинея, буква а) от настоящия член.
  Член 14
  Размер на фиксираното възнаграждение
  Фиксираното възнаграждение, посочено в член 19, параграф 1, буква а) от Регламент (ЕО) № 1217/2009, се определя на 160 EUR за всеки земеделски статистически отчет.
  Ако прагът от 80 %, определен в член 19, параграф 1, буква а) от Регламент (ЕО) № 1217/2009, не е достигнат нито на равнище район по СЗСИ, нито на равнище държава членка, предвиденото в посочения параграф намаление се прилага само на национално равнище.
  Ако държавата членка представи счетоводните данни, посочени в член 9 от настоящия регламент, не по-късно от един месец преди крайните срокове по член 10, параграф 3, фиксираното възнаграждение се увеличава с 5 EUR, освен когато прагът от 80 % съгласно член 19, параграф 1, буква а) от Регламент (ЕО) № 1217/2009, по отношение на даден район по СЗСИ или държава членка не е бил достигнат.
  ГЛАВА 5
  ПРЕХОДНИ И ЗАКЛЮЧИТЕЛНИ РАЗПОРЕДБИ
  Член 15
  Отмяна
  Регламент за изпълнение (ЕС) № 283/2012 и Регламент за изпълнение (ЕС) № 730/2013 се отменят, считано от 1 януари 2015 г.
  Въпреки това те продължават да се прилагат спрямо отчетните години, предхождащи 2015 отчетна година.
  Член 16
  Влизане в сила и прилагане
  Настоящият регламент влиза в сила в деня на публикуването му в Официален вестник на Европейския съюз.
  Той се прилага от отчетната 2015 година.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 3 февруари 2015 година.